Европа е вторият най-малък континент с площ около 10 180 000 кв. км. Той граничи с Атлантическия океан на запад, Северния ледовит океан на север и Черно и Средиземно море на юг. Границата му с Азия на изток преминава по планината Урал и река Урал, Каспийско море и Кавказ. Континентът е с население от около 748 милиона жители и се състои от 50 независими държави.

Дължината на бреговата линия на Европа е около 41 000 км. Средната надморска височина е около 300 метра, най-високата точка е връх Елбрус – 5642 м. Преобладават низините и равнините – Средноевропейска равнина, Източноевропейска равнина, Долнодунавска равнина и др. Планините са около 20 % от територията на Европа – Кавказ, Алпи, Карпати, Пиренеи, Апенини, Урал, Рило-Родопски масив.